Fop-boodskap veroorsaak rasseherrieDaar is bevind die gewraakte boodskap wat rondgestuur is, is vals. (Skermgreep: Twitter) ŉ Bestuurder by die motorhandelaar Lindsay Saker in Kempton Park is van alle blaam onthef, nadat ŉ fop-WhatsApp-boodskap, waarin hy kwansuis met die k-woord na van sy werknemers verwys en hulle “swart ape” noem, die ronde gedoen het. In die boodskap kla Shalen Singh klaarblyklik oor sy werkers en verwys hy op ŉ kru wyse na hulle. Die Lindsay Saker-groep het Woensdag reeds ŉ ondersoek na die voorval, waarby Singh betrek is, van stapel gestuur en gesê hy neem kwessies soos dié nie ligtelik op nie. “Die Lindsay Saker-groep het ŉ behoorlike ondersoek met die hulp van forensiese ondersoekers en die polisie gedoen. Ons het bevind mnr. Singh is nie skuldig aan enige wangedrag, haatspraak óf diefstal nie. Dit blyk nou dat Singh die slagoffer van ŉ kuberboelie was en geensins by die kamma-boodskappe betrokke was nie. Die LUR vir onderwys in Gauteng, Panyaza Lesufi, het boonop ŉ skermgreep van die gewraakte boodskap op Twitter met sy meer as 175 000 volgelinge gedeel. In die twiet sê hy dít is hoekom hy rassiste haat en verwys hy na die “#LindsaysakerRacist”. Daar is ná Lesufi se twiet onder meer geëis dat Singh afgedank word en dat instellings soos die Menseregtekommissie die saak moet ondersoek. Die LUR vir onderwys in Gauteng, Panyaza Lesufi, het die boodskap op Twitter gedeel. (Skermgreep: Twitter) In nóg ŉ twiet later vandag het Lesufi die motorhandelgroep bedank vir die ondersoek en gesê hulle het daardeur “leierskap gewys”. ŉ Soektog na die persoon wat die boodskap gefabriseer het, is intussen van stapel gestuur. “ŉ Saak is aanhangig gemaak teen die persoon wat die boodskappe vervals het en ons sal ons bes doen om die oortreder(s) te laat vervolg,” het die groep gesê. Die Kempton Park-polisie ondersoek die voorval.